paragraph_text: Korijeni nacionalnog liberalizma sežu u 19. stoljeće, kada je konzervativni liberalizam bio ideologija političkih staleža u većini europskih država, posebice u Srednjoj Europi koja su tada bile monarhije. U početku, nacionalni liberali, iako za slobodnije poslovanje, nisu bili pristaše mančesterske slobodne trgovine, odnosno pristaše ekonomskog liberalizma. Ekonomski liberalizam podržavala je glavnina liberala tijekom 19. stoljeća svugdje u svijetu, no nacionalni liberali su preferirali suradnju između vlade i državne industrije preko umjerenog protekcionizma, uspostavljanjem pogodnih carinskih saveza, poticanjem industrije u začetku ili kompanija za koje se smatralo da su od strateške važnosti za državni razvoj, ili različitim oblicima začetnog industrijskog planiranja. U njemačkim državama, nacionalni liberali podržavali su više autokratske ili konzervativne režime zbog višenacionalnog obilježja ili heterogene naravi država kao što su bile Austrijsko Carstvo ili novonastalo Njemačko Carstvo.